**Mnenja o problematiki rabljenih oblačil**

Ljudje se ne zavedamo, kako veliki potrošniki smo in kako velike posledice imajo naša dejanja na okolje. Tekstilna industrija je predvsem v zadnjih letih našemu planetu naredila več škode kot koristi. Danes kupimo 15 % oblačil več, kot pred 15 leti ter jih v povprečju nosimo le tri leta, včasih pa smo jih dvakrat dlje. Letno zavržemo dve tretjini novih oblačil, kar je v Sloveniji kar 17 000 ton zavrženih oblačil letno. Povprečen Evropejec na leto zavrže torej kar 12 kg oblačil, pri čemer se premalo zavedamo, da za izdelavo ene majice porabimo, kar 2200 l pitne vode, ki bi lahko šla v humanitarne namene. 20 % vseh odpadnih voda in 10 % izpustov toplogrednih plinov je posledica tekstilne industrije. V Evropi letno zavržemo 16 milijonov odpadnega tekstila. 50 % zavrženega tekstila gre v nadaljnjo uporabo, nekaj ga gre v t.i. »Second hand trgovine«, nekaj pa se ga transportira v nerazvite države, kar pa je glede na to, da bombaž pravzaprav od tam prihaja, tekstilna industrija pa se ne more razvijati, za njihovo lokalno gospodarstvo zelo slabo. 30 % tekstila se uporabi za nove izdelke, 17 % za krpe ter industrijsko čiščenje, 7 % pa se jih deponira ali sežge, kar je za okolje najslabša možnost, saj pri tem nastanejo odpadne vode ter tudi strupeni plini.

Ukrepi, ki sledijo, so, da bo leta 2022 prepovedano odlaganje odpadkov, ki jih lahko predelamo in uporabimo v novih izdelkih, do leta 2025 pa bomo morali ločeno zbirati tekstilne odpadke in jih predelati. Po letu 2030 pa ne bo več dovoljeno odlagati nobenega materiala, ki ga je mogoče reciklirati.

Da bo možno reciklirati tako velike količine odpadnega materiala pa znanost že išče rešitve. Ena od njih je mehansko recikliranje, ki ga že izvaja majhna proizvodna linija Garment to garment, ki brez vode in kemikalij reciklira eno rabljeno oblačilo v drugo. Ta postopek pa je zaradi slabšanja kvalitete in izgleda materiala možen le za nekaj ponovitev. Ovirajo pa ga tudi razni dodatki na kosih oblačil, kot so npr. gumbi, zadrge itd. Podjetje Bonded logic pa iz odpadnega jeansa izdeluje izolacijski material.

Znanstveniki iz Fakultete za strojništvo v Mariboru so ustvarili prvi demonstracijski laboratorij na svetu, ki tekstil reciklira do kemično osnovnih surovin. Njihov izum je pritegnil pozornost globalnih tekstilnih podjetij, kot so Adidas, Nike in Decathlon. Postopek se začne z razbarvanjem tekstila, nato se s celulozno hidrolizo v biokemijskem reaktorju najprej razgradijo naravne surovine, poliester pa razgradijo s pomočjo kemikalij, pri visoki temperaturi in visokih tlakih. Iz celuloznih vlaken dobijo glukozni sok, ki ga lahko uporabimo pri izdelavi bioetanola, iz poliestrskih pa tereftalno kislino in etilenglikol. Vsi produkti so torej monomeri predelanih snovi, ki se lahko ponovno uporabijo. Odpadne vode pri tem postopku ne vsebujejo nobenih toksinov in so zato okolju primerne.

Izdelavo izdelkov iz sekundarnih surovin so začela uresničevati že nekatera velika tekstilna podjetja kot so Zara, Vivobarefoot in Patagonija. Do leta 2025 pa naj bi vsak tekstilni proizvajalec uporabil vsaj 25 % sekundarnih surovin v svojih izdelkih. Takšen način proizvodnje, bi bil okolju v veliko korist.

Kar pa lahko naredimo mi, je, da ne kupujemo oblačil brez potrebe ter jih ponosimo dokler so še uporabna, nato pa jih damo naprej, da bodo služila še komu drugemu ali pa jih damo v reciklažo, saj vsak posameznik lahko pripomore v tej kritični situaciji. Ni nujno, da smo vedno oblečeni po zadnji modi, če pri tem trpi naš planet in s tem naše edino življenjsko okolje.

Ema Šramek, 1. b

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Mislim, da obstaja poleg recikliranja tudi možnost kompostiranja. Tako kot kompostiramo hrano, bi lahko še oblačila (potrebovali bi ustrezno mešanico mikroorganizmov, kot je bakterija, ki razkraja PET). Dvomim, da bo tekstilna industrija kmalu rešila svoje težave, saj so ljudje lahko zelo pohlepni.

Otroška oblačila lahko podajamo med družinami. Imamo lahko manj oblačil in če želimo obleči kaj drugega, si lahko sposodimo od prijateljev. Za večje dogodke (birme, poroke) si lahko že zdaj sposodimo v sposojevalnicah. Sam to počnem in redko kupujem, žal bi me pa ljudje čudno gledali, če bi si želel od njih sposoditi oblačila.

Valentin Romih, 3. c

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

V karanteni oblačil skoraj ne nakupujem, saj so trgovine zaprte, internetno nakupovanje pa mi ni preveč všeč. Kljub temu si občasno naročim kakšen kos oblačila. Že pred tem sem vedel, da je tekstilna industrija velik problem, ki tare naše okolje in sem zato nakupoval v second-hand trgovinah. Verjamem, da mora odgovornost za okolje pasti na posameznika, ampak želim, da odgovornost prevzemajo tudi vsi industrijski obrati, ki oblačila proizvedejo. Oni bi morali biti odgovorni, ker nam neprestano vsiljujejo potrošniško naravnanost. Mnogi ljudje nimajo izbire pri nakupovanju oblačil in morajo zato kupovati poceni oblačila, ki zelo onesnažujejo okolje.

Zdi se mi nujno, da prenehamo s svojimi razvadami nakupovanja, ampak podnebna pravičnost se začne pri tistih, ki so izdelali bodoči odpadek.

Art Špegel, 2. e

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Med drugim konkreten del krivde za izrazito slabšajoče se ekološko stanje na našem planetu pripada tekstilni industriji. Morda se veliko ljudi tega sploh ne zaveda, in spremembe pripisuje zgolj fosilnim gorivom, prometu, živinoreji… A za izdelavo tekstila potrebujemo obdelovalne površine, pesticide, gnojila, ogromno vode, prevozna sredstva, ogromne tovarne z ogromno emisijami, izkoriščanje cenejše delovne sile manj razvitih držav… problem je torej večplasten, vsaka plast potrebuje sistemsko rešitev, a prva stvar, ki jo lahko, oziroma moramo storiti je, da celotno tekstilno industrijo drastično zmanjšamo. In to lahko v teoriji precej enostavno tudi storimo.

Vsaj v zahodnih državah ima povprečen človek v omari več oblačil kot jih potrebuje. Ogromno jih morda sploh ne nosi, ker doma ugotovi, da mu ni tako všeč kot v trgovini. V svetu, kjer nas s vseh strani bombardirajo z reklamami, novo modo, predvsem pa je na prodaj na tone poceni nekvalitetnih izdelkov, se je čisto spremenila kultura kupovanja oblačil.

Včasih si kupil relativno drag izdelek, ki je bil kvalitetno izdelan in si ga nosil zelo dolgo. Cena 'dragega' izdelka pa je bila gledano glede na čas nošenja na koncu ugodna. Danes je ogromno oblačil najnižje kakovosti in cene, ki pa zaradi slabe kvalitete ne zdržijo dolgo, morda niti do drugega pranja ne. Na koncu porabi oseba primerljivo, morda celo več, denarja, hkrati pa vmes kupi še 3 nove izdelke, s čimer brez potrebe porablja surovine našega planeta in ga onesnažuje.

Najbolj enostavna rešitev bi bila, da vsak posameznik pri sebi sklene, da bo bolj smiselno kupoval. Ampak to je včasih zelo težko, ker ljudi zelo hitro premamijo npr. razprodaje, črni petek, 'retail therapy', nasploh kupovanje preko spleta; in tudi če izdelka ne potrebujejo, se jim zdi, da je takšna cena, da bi ga res morali kupiti, če ne drugega, da ga imajo doma, 'bo že kdaj prav prišlo'.

Moč potrošniške kulture se res ne sme podceniti. Osebno ne vem če poznam koga, ali pa vsaj več kot nekaj ljudi, ki ne bi bili del te kulture. Kljub temu da se trudim in zase tega morda ne bi rekla, do neke mere sem.

In dokler obstaja takšen odnos do oblačil, ki ga trenutno ustvarja družba in ga podpirajo velike modne znamke, žal od večine ljudi ne moremo pričakovati večjih sprememb.

Za to pa obstajajo institucije in zakonodaja npr. EU, ki mora s predpisi natanko opredeliti dovoljeno kakovost, izvor in materiale tekstila ali uvesti davek na tiste izdelke, ki niso narejeni trajnostno. To posameznikom ne daje niti možnosti izbire za nesmiselno in onesnažujočo potrošnjo, ki se jim bi morda drugače zdela privlačna. Seveda se mora spodbujati tudi povečanje števila zabojnikov za stara oblačila, gradnjo objektov za reciklažo oblačil… kar je zelo pomembno, a brez korenite spremembe tekstilne industrije, bolj zdravljenje simptomov, kot reševanje problema.

Seveda lahko kot posameznik ogromno narediš s spremembo lastnih nakupovalnih navad; manjše število izdelkov, ki jih dlje nosiš in podariš naprej, če so ti premajhna, a sama nisem prepričana, da se bo dovolj ljudi za to odločilo brez sistemske spremembe.

Stella Heath, 3. c

Ravno v teh dneh pri slovenščini obravnavamo Gogoljevo novelo *Plašč*. V njej glavni junak Akakij Akakijevič mukoma privarčuje dovolj denarja, da si lahko da ukrojiti nov plašč. A že kmalu ostane brez njega, ko ga oropajo na ulici. Tako se, brez kakšnih drugih toplih oblačil, prehladi in kmalu po tem umre za mrzlico. Zgodba se dogaja v 19. stoletju, še ne 200 let pred sedanjostjo, kljub temu pa mi je povsem nedojemljivo, kako draga in cenjena so bila oblačila takrat. Danes so tako poceni, da raztrganih sploh več ne krpamo, temveč jih raje zavržemo in kupimo nove. A še do pred kratkim ni bilo tako. Ko moj oče včasih pripoveduje o življenju v Jugoslaviji, govori, kako posebna so bila oblačila, kot na primer kavbojke ali bunde, ki so jih kupili  kvečjemu enkrat na leto in so lahko stale velik del mesečne plače.

Seveda je dobro, da so danes oblačila dostopna vsem in da ima vsak v omari lahko nekaj čistih majic, hlač in puloverjev, ne da bi se moral odločati med tem, da ima oblačila in tem, da ima hrano. Tudi jaz jih imam, verjetno tudi kar nekaj takih oblačil, ki jih nikoli ne nosim. Do zdaj sem o problematiki 'fast-fashiona' razmišljal bolj kot o težavah delavcev, ki v državah tretjega sveta za pičle plače šivajo naša oblačila ('MADE IN BANGLADESH'), nisem pa pomislil, da bi tekstilna industrija utegnila biti tako obremenjujoča za okolje. Zlasti me je presenetilo, koliko vode se porabi za proizvodnjo ene majice. Bombaž je rastlina, ki potrebuje veliko vode, zato se je včasih za njegovo kultivacijo iz okolja vzame več, kot se je lahko obnovi. Namakanje bombažnih polj v sušnih državah osrednje Azije je v veliki meri odgovorno za skorajšnjo izsušitev Aralskega jezera, eno od največjih ekoloških katastrof. Tudi proizvodnja umetni vlaken pa ni rešitev, saj jih delajo iz nafte. V tekstilni industriji uporabljajo mnoge kemikalije, ki jih marsikje, kjer okoljske regulacije niso tako stroge, izpuščajo kar v reke, kar ogrozi ekosisteme in zdravje ljudi. Povrhu pa še transport teh oblačil do nas prispeva h globalnemu segrevanju.

Mislim, da bom v prihodnje bolje premislil, kaj zares potrebujem in kaj bom naredil z oblačili, ko jih ne bom potreboval več. Mislim pa, da samo dejanja posameznikov ne bodo zadoščala, če se želimo resno lotiti reševanja problema, temveč bi bilo treba ukrepe sprejeti tudi v vladah in mednarodnih organizacijah.

Martin Steblovnik, 2. b

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Definitivno ne bom več kupoval v cenovno ugodnih tekstilnih trgovinah, ker takšni poceni izdelki večinoma za sabo puščajo katastrofalne ekološke posledice. Kupoval bom trajnostno in kvalitetno. Že sedaj nisem bil oboževalec najnovejše mode zato lahko trdim da kupujem oblačila ki jih, če je vse po sreči nosim več let. Tema o recikliranju mi je tudi zanimiva iz akademskega vidika: zanimiv mi je mikrobiološki pristop k razgradnji umetnih tekstilnih vlaken.

Domen Trontelj, 3. a

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Že po prvi anketi sem se vprašala, koliko v bistvu res ljudje preveč kupujemo oblačil. Otroci naše družine, obleke dobivamo predvsem od sorodnikov, redko kupujemo nova oblačila, odkar pa smo v Celju pa s sestro veliko raje zaideva v Second Hand trgovino. Sama menim, da so oblačila popolnoma v redu, in da v bistvu so včasih še boljša, saj se ti nikoli ne zgodi, da bi kupil obleko, ki bi se ti potem tudi razbarvala. Sedaj, med to situacijo, ko so trgovine zaprte nihče iz naše družine še ni kupil nobenega novega kosa oblačila. Zelo mi je bilo všeč, da se tudi pri pouku učimo, tako življenjsko pomembne teme. Najbolj iz vseh podatkov pa me je fasciniralo, da slovenska družina porabi priblično 4% družinskega dohodka za nova oblačila. Sama se bom po današnji uri, verjetno še bolj držala tega, da kupujem še manj oblačil, ki jih ne potrebujem. Po ogledu filmčka in besedila sem spoznala, kakšna je stopnja onesnaženosti samo zaradi tekstila. Menim, da bi si vsak moral pogledati ta posnetek, in vsaj za polovico zmanjšati nakupovanje oblačil, ki niso nujno potrebne.

Eva Županc, 3. E

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Osebno se mi zdi poraba surovin za izdelavo preprostega tekstila ogromna in me je zelo presenetilo, saj nas o tem nikoli niso pretirano ozaveščali. Želim si, da bi ljudi bolj informirali, saj bi tako lahko postopoma zmanjšali porabo tekstila. Če v družbo vpeljemo določene norme, lahko čez čas normaliziramo daljše nošenje oblačil in ustavimo trend tako imenovane »hitre mode«. Tudi sama pogosto nakupujem oblačila, ki jih nato velikokrat oblečem le enkrat, včasih pa kar nikoli, nato pa jih kmalu zavržem. Trudim se, da vsa oblačila, ki jih ne nosim več, ne bi takoj romala v koš. Zato jih najpogosteje podarim prijateljem, predvsem kose, ki so mi premajhni. Pogosto za oblačila zapravim ogromno denarja, kar je navada, ki se je poskušam znebiti. Menim, da bi znatno zmanjšali količino zavrženih oblačil, če bi ljudi bolj aktivno ozaveščali. Znane in zaupanja vredne znamke bi lahko bolj oglaševale reciklažo in samo ponovno uporabo, da bi se ljudje vsaj zavedali, koliko surovin je potrebnih, le da dobijo majico, ki jo oblečejo trikrat.

Zala Koštomaj, 2. e